Gerd Fagerlie ønsker sykehjemsplass. Foto: Helga Tunheim / NRK

92 år gamle Gerd Fagerlie er nesten blind, har brukket armen, og hadde i tillegg pådratt seg urinveisinfeksjon. Hun fikk allikevel ikke bli værende på gamlehjemmet på Nøtterøy. Etter et midlertidig opphold på snaue to uker ble hun sendt rett hjem til leiligheten.

– Jeg syns det er veldig vanskelig. Jeg klarer ingenting, sier hun fortvilet.

– Det er ikke søkt om sykehjemsplass, men vi forstår at det er et ønske om det, sier ordfører i Nøtterøy kommune Roar Jonstang.

Foreslo antidepressivt

Ordfører i Nøtterøy kommune Roar Jonstang. Arkivfoto. Foto: Yngve Tørrestad / NRK

Fem dager etter at Gerd Fagerlie kom hjem, falt hun igjen og skadet den andre armen. Men fortsatt fikk hun ikke sykehjemsplass.

En representant fra kommunen skal ha forelått at Gerd Fagerlie kunne begynne med antidepressiva dersom hun følte seg deprimert.

– Mor har aldri brukt antidepressiva. At hun som 92-åring skal begynne å bruke det fordi hun er blitt påført et problem av kommunen, syns jeg er «borti granskauen», sier sønnen til Gerd, Anton Fagerlie.

Høyreordfører på Nøtterøy Roar Jonstang sier at det er vanlig praksis å tilby medisiner som pasienter kan ha en fordel av. Men han mener det må være en misforståelse at Gerd Fagerlie fikk tilbud om antidepressivt i stedet for sykehjemsplass.

Ellers vil han ikke gå inn i detaljer i denne saken.

– Jeg kan ikke gå i detaljer når det gjelder enkeltpersoner, sier han.

Anmeldt til Økokrim

Anton Fagerlie er oppgitt over situasjonen. Foto: Helga Tunheim / NRK

Nå har Anton Fagerlie anmeldt Nøtterøy kommune til Økokrim for det han mener er brudd på lover og forskrifter for behandling av eldre.

– Jeg håper Økokrim tar dette seriøst og at de sjekker hvordan forholdene er i denne kommunen, sier han.

– Jeg har ingen problemer med anmeldelsen, sier Jonstang. Er det ting som gjør at vi kan bli bedre så er vi takknemmelige for det, fortsetter han.